รัฐบาลไทย-ข่าวทำเนียบรัฐบาล-รมช.ประภัตร ลงพื้นที่มหาวิทยาลัยเชียงใหม่ ติดตามการดำเนินงานเทคโนโลยีลำไอออนพลังงานต่ำปรับปรุงพันธุ์ข้าว
วันเสาร์ที่ 30 ตุลาคม 2564
รมช.ประภัตร ลงพื้นที่มหาวิทยาลัยเชียงใหม่ ติดตามการดําเนินงานเทคโนโลยีลําไอออนพลังงานต่ําปรับปรุงพันธุ์ข้าว
รมช.ประภัตร ลงพื้นที่มหาวิทยาลัยเชียงใหม่ ติดตามการดําเนินงานเทคโนโลยีลําไอออนพลังงานต่ําปรับปรุงพันธุ์ข้าว เผยหากประสบผลสําเร็จ จะช่วยยกระดับพันธุ์ข้าวไทย เพิ่มปริมาณ รักษาคุณภาพ ลดต้นทุนการผลิตให้กับชาวนาไทย
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์พร้อมด้วย นายชัชวาลย์ ฉายะบุตร รองผู้ว่าราชการจังหวัดเชียงใหม่ นายอาชว์ชัยชาญ เลี้ยงประยูร และคณะข้าราชการกระทรวงเกษตรฯ ลงพื้นที่ติดตามการดําเนินงานของเทคโนโลยีลําไอออนพลังงานต่ําในการปรับปรุงพันธุ์ข้าว ณ ห้องประชุมบัวเรศ คําทอง อาคารสํานักงานมหาวิทยาลัย 2 มหาวิทยาลัยเชียงใหม่ จังหวัดเชียงใหม่ โดยมี รศ. ดร. สัมพันธ์ สิงหราชวราพันธ์ รองอธิการบดีมหาวิทยาลัยเชียงใหม่ พร้อมคณะเจ้าหน้าที่ให้การต้อนรับ
รัฐมนตรีช่วยว่าการกระทรวงเกษตรและสหกรณ์ เปิดเผยว่า มหาวิทยาลัยเชียงใหม่ได้มีการทํา mou กับกรมการข้าว เพื่อส่งเสริมสนับสนุนให้เกิดการพัฒนางานวิจัยด้านข้าว และพัฒนาศักยภาพบุคลากรด้านงานวิจัย ซึ่งจะช่วยให้เกิดการขยายผลงานวิจัย สร้างประโยชน์ให้ภาคการเกษตรกรรมของประเทศไทย โดยทั้งสองฝ่ายได้ตกลงร่วมมือกันในการนําเมล็ดพันธุ์ข้าวที่มีคุณภาพดีเด่นจากกรมการข้าว จํานวน 5 สายพันธุ์ มาปรับปรุงพันธุ์ ด้วยเทคโนโลยีลําไอออนพลังงานต่ํา และเลือกให้ได้สายพันธุ์ที่ให้ผลผลิตสูง ต้านทานต่อโรค และแมลงศัตรูข้าว เพื่อให้ได้สายพันธุ์ที่สามารถลดต้นทุนการผลิต เพิ่มผลผลิต และสร้างรายให้กับเกษตรกร ซึ่งกรมการข้าวจะเป็นฝ่ายสนับสนุนงบประมาณ ภายใต้นโยบาย กฏ ระเบียบและข้อบังคับของหน่วยงาน โดยอยู่ภายใต้โครงการ "นวัตกรรมการปรับปรุงพันธุ์ข้าวด้วยเทคโนโลยีลําไอออน เพื่ออุตสาหกรรมข้าวไทย" มีระยะเวลาดําเนินการ 6 เดือน ด้วยงบดําเนินการกว่า 2 ล้านบาท
สําหรับโครงการดังกล่าว ประกอบด้วย 4 กิจกรรม 1.ปรับปรุงพันธุ์ข้าวจากกรมการข้าว 5 สายพันธุ์ ด้วยเทคโนโลยีลําไอออนพลังงานต่ํา 2.อบรมเชิงปฏิบัติการให้กับบุคลากรของกรมการข้าว 1 ครั้ง 3.ปรับปรุงเเละส่งเสริมสมรรถนะระบบเครื่องเร่งอานุภาคขนาดกะทัดรัด 4.นําข้าวที่ผ่านการปรับปรุงสายพันธุ์ไปทดลองปลูกในแปลงนาของกรมการข้าวทั่วประเทศ โดยมีผู้เชี่ยวชาญของมหาวิทยาลัยเชียงใหม่เป็นที่ปรึกษา
"วันนี้ราคาข้าวตกต่ํา ชาวนาได้รับความเดือดร้อนทั่วประเทศ พลเอก ประยุทธ์ จันทร์โอชา นายกรัฐมนตรี มีความเป็นห่วง และวิตกกังวลต่อสถานการณ์เป็นอย่างมาก จึงได้สั่งการมายังกระทรวงเกษตรฯ ให้หาทางแก้ไขอย่างเร่งด่วน ดังนั้นการได้มาเยี่ยมชมติดตามการดําเนินงานที่มหาวิทยาลัยเชียงใหม่ครั้งนี้ เป็นความยินดีอย่างยิ่งที่จะได้ใช้เทคโนโลยีลําไอออนพลังงานต่ํา ในการเข้ามาแก้ไขปัญหาเรื่องคุณภาพเมล็ดพันธุ์ ที่จะช่วยลดต้นทุน เพิ่มผลผลิต เพิ่มคุณภาพให้กับพันธุ์ข้าวไทย โดยเฉพาะอย่างยิ่งความพร้อมของกรมการข้าวและมหาวิทยาลัยเชียงใหม่สําหรับเครื่องเร่งอานุภาคขนาดกระทัดรัดนั้น จะใช้ยิงแสงลําไอออน เพื่อพัฒนาสายพันธุ์ข้าว โดยสามารถทําได้ครั้งละ 5000-10000 เมล็ดพันธุ์ ใช้เวลาประมาณ 1 สัปดาห์ ดังนั้น นอกจากจะปรับปรุงเครื่องเดิมที่มหาวิทยาลัยเชียงใหม่คิดค้นขึ้นมา ตนจะหางบประมาณสําหรับสั่งซื้อเครื่องใหม่เพิ่มอีก 1-2 เครื่อง เพื่อความรวดเร็ว และเพียงพอต่อการดําเนินงาน เพราะกระทรวงเกษตรฯ มีความต้องการเปลี่ยนเมล็ดพันธุ์ให้ชาวนาทั่วประเทศ ดังนั้น ตนต้องขอฝากให้ทุกภาคส่วนที่เกี่ยวข้องเร่งดําเนินการโครงการฯ ให้เร็วที่สุดที่จะเป็นไปได้ ซึ่งเชื่อเป็นอย่างยิ่งว่าหากโครงการประสบผลสําเร็จตามวัตถุประสงค์ จะช่วยชาวนาทั่วประเทศ และยกระดับมาตรฐานรายได้ให้กับชาวนาอย่างแน่นอน" รมช.ประภัตร กล่าว